Зандана

Зандана () — деҳаи қадимӣ, ки дар чорфарсангии шимоли шаҳри Бухоро ҷойгир буд.

Зандана дар аҳди Сомониён диж, рабаз ва масҷиди ҷомеъ дошт. Ҳар рӯзи ҷумъа дар Зандана бозор доир мешуд. Дар атрофи Зандана заминҳои кишт зиёд буданд. Ба қавли Ибни Ҳавқал, Зандана яке аз рустоқи понздаҳгонаи дохили Девори Бухоро буд, ки ба монанди Нумҷикат, Муғкан ва Хуҷода минбари калонтар дошт. Зандана бо истеҳсоли матоъи қадимии худ «занданачӣ» машҳур буд. Зандана дар солҳои 20 асри 20 яке аз ҳафт тумани Аморати Бухоро ва маркази ҳаракати озодихоҳӣ буд. Қозии туман рӯзи бозор дар Зандана ва рӯзҳои дигар дар деҳаи Пешкӯ (дар 5 км-ии деҳаи Зандана) иқомат дошт. То солҳои 60 асри 20 дар бахше аз харобаҳои Зандана бозори колхозӣ амал мекард. Бо бунёд шудани бозори нав мавзеи бозори куҳнаи Зандана ҳамвор ва ба деҳаи имрӯзаи Зандане (дар 50 км-ии шимолу шарқии ш. Бухоро) ҳамроҳ гардид. Ҳоло аксарияти бошандагони деҳаи Зандане тоҷик мебошанд. То ҳол ҳафриёти бостоншиносӣ дар харобаҳои Зандана идома дорад.

 Эзоҳ 

 Адабиёт 

 Абубакр Муҳаммад ибни Ҷаъфари Наршахӣ. Таърихи Бухоро. Д., 2012

Гурӯҳ:Бухоро